정조 6년 · 목
予曰。冬節有寒。自是順時之候。而如或過暖。則恐有時氣之患矣。領議政徐命善曰。此則無慮。在前戊戌年。冬候過㬉。杜鵑盛開。而翌年果有秋矣。予曰。是年果冬㬉矣。曾聞丹楓亦爲驗豐云矣。命善曰。今聞丹楓善入云。此亦農家所驗。而明年有熟。庶可占矣。予曰。昨年秋丹楓不善染紅。故今年穡事。果如是致歉矣。予曰。湖西關東年分狀啓。何不上來乎。命善曰。年分狀啓來到。多在於十月。今此兩道狀啓。當從近上來。而至於西[兩:I-POSITION]南伯。尙未還營。故姑此遲滯云矣。命善曰。海西運穀狀啓。今始來到。卽有別般嚴飭。可以無事到京矣。予曰。予以海西運米事。不敢放心矣。當此風高之時。水路且甚艱險。其於運來之際。人物若或傷損。穀物又或臭載。則誠非細故。言念及此。不覺悶然。人力所及處。指路護送等節。 監司守令。必當惕念擧行。而如有一格卒一包米。不謹致敗之弊。當施重勘。必也嚴立科條。各別申飭。然後可保無此等之慮矣。命善曰。聖敎至當。如有不謹之事。道臣地方官。論以重勘宜矣。在前北穀之船運嶺南。亦在風高之時。而至遣御史。使之檢察。故皆得無弊輸致。今若嚴飭道臣差員。則可期利涉矣。予曰。海西長山串素稱險津。關西穀上來時。長山津指路護送。別般嚴飭。俾無一毫疏虞之弊也。左議政李福源曰。長山串水路。近頗平穩。勝於向時云。而使之各別指道則尤好矣。予曰。各邑差使員誰某也。命善曰。督運差使員長淵縣監申遇文。白川郡守趙長鎭。都差使員康翎縣監李燁。點船都差使員延安府使金持默矣。予曰。運穀等節。出擧條。各別嚴飭也。予曰。今此漂民。萬死一生。僅得還歸。而卽以無情之事。牢囚冷獄。亦屬可矜矣。命善曰。萊伯之若是盤詰。誠甚無怪。而至於書契之退却。太涉過矣。予曰。如是爭執之際。恐致生釁之端矣。命善曰。各道舊還。今將定數。然後各邑可以徵捧矣。予曰。舊還則欲爲停退。卿等之意。果何如。命善曰。都數不過十萬石。而以此分排。則實無難捧之慮。畿內雖或停退。外此諸道。如此之年。不捧舊還。則舊還將無可捧之時。且以昨年未捧條分排。則不知至甚多矣。予曰。昨年未捧。何其數少也。命善曰。停退外。只有此數矣。予曰。嶺南不當設賑乎。命善曰。右沿雖或不登。似不知至設賑之境矣。戶曹判書金華鎭曰。俄聞左承旨所傳。則右道十餘邑當設賑云矣。予曰。湖西失農。亦無異畿甸云矣。命善曰。論其失稔。差勝於畿邑云矣。右議政金熤曰。沿海被災處。與畿內尤甚邑無異云矣。予曰。舊還當捧與否。卿等出去。自備局草記。則當措辭下敎矣。命善曰。承文提調還差事。當以草記入啓矣。予曰。可矣。予曰。道科果以何日設行耶。禮曹判書鄭尙淳曰。關西當以初定日設行。而北道則旣有三定日。亦當趁期試取矣。命善曰。鄭判府事出疆不遠。故今將省墓。欲爲上疏。而恐煩恩典。不敢陳懇云矣。予曰。致慮太過。必依例爲之也。華鎭曰。醫官當爲帶去。而亦有不敢云矣。予曰。所引亦過矣。予曰。畿邑守令。俱以宰列差遣。當善爲矣。命善曰。果然矣。楊牧素有聲績。曾任尙州。値戊戌而果善接濟矣。予曰。然矣。命善曰。廣州府尹固不當以宰臣差遣。而旣有特敎。故以此擬薦矣。予曰。廣尹望。初不欲下批。而仍爲落點。此人必當善爲矣。命善曰。然矣。命善曰。月前坐罷之金吾堂上。旣有特敍之命。而同時勘律之諸都事。尙左罪中。堂郞雖似有間。其在一視之政。宜有參酌之道。故敢達矣。予曰。蕩滌也。予曰。其時堂郞事。果不善爲矣。命善曰。譴責之罰。何可免乎。予曰。日前動駕時。金川安景濂之母。乃敢擊錚稱冤。世道人心。實無可言矣。向來海獄諸囚。固不欲趁卽收殺。而惟輕酌決者。意亦有在。論其事則果是何事。顧其時則亦是何時也。每用寬典。置之生路。故因此而天理不明。人心未定。以致渠輩之輒肆跳踉。是豈成說乎。卿等亦當體認矣。命善曰。近來隄防不嚴。故一種不逞之徒。敢生覬覦之心。有此跳踉之擧。誠極痛惋矣。予曰。此等事。不可只以隄防論之矣。命善曰。聖敎果然矣。予曰。昨以銓郞事。有所下敎。卿等皆見之乎。大抵銓郞之自書應敎。終非美規。雖以吏議言之。副學則不以已經吏議而不通。獨於郞官。則謂之堂下淸顯。無更通之規云。而至於自書應敎。豈非無義之甚乎。古者銓郞或至十餘年之久。雖今日應敎。明日承旨。未爲太驟。而今則不然。纔經一都目。便陞應敎。旣陞之後。一經判事。則便入於承旨望。遂作年少新進躁進之捷徑。故昨者下敎。實出抑操躁進之意。而或以爲如此則銓郞便作中物望云。此則不然。只去其自書之規而已。判堂與郎廳。參政之時。卽可擬望。豈可與陞品玉堂之東壁通比論乎。命善曰。聖敎誠至當矣。予曰。已經吏議者。雖通副學。而大諫大成則無更通之規乎。命善曰。大成是吏議階梯。故果不更通。而大諫則似當更通矣。予曰。吏參之經筵。亦如吏議之大成乎。尙淳曰。其規不一。臣以特除爲吏參。而經筵則更通矣。福源曰。臣亦以特除爲吏參。而不通經筵矣。予曰。文學政事。各有所長。但當隨才用之。必以銓曹爲重。而無礙於他名官。予則以爲不然矣。所謂銓郞於應敎。則以謬例相傳如此。至於職事。則無一遵守。銓郞之入直。直房呈省記。自是古例。而未嘗一日入直。一差假郞。雖至半年。不得替直。三司積滯而全不疏通。自復古之後。三司陞品者。其數極少。停望拔望之人。一不擧論。便作無端永枳之人。向予所謂上干天和者。不爲過矣。命善曰。臣亦嘗以此爲悶。而聖敎旣出於抑躁進。臣實欽仰矣。予曰。近來文兼望。銓郞亦備擬以送云。予亦莫知其故矣。命善曰。北評事則例或問議於銓郞。而文兼之擬送。誠可怪矣。刑曹判書鄭好仁曰。銓郞有可擬北評事之人。則問於銓郞。而只陞品人擬望。則亦不必問之矣。予曰。銓郞復古。予非樂爲。卿於其時。何無一言乎。命善曰。臣於其時待罪銓堂。不惟無所陳白。差出之政。臣實爲之矣。予曰。到今有百害無一益。遲川集盛言其弊。故日前傳敎。予有提及者矣。福源曰。今之銓郞。與古之銓郞有異。昔則後輩尊敬先輩。先輩顧憚後輩。蓋後輩之出入銓曹三司者。有激揚之言論。故先輩多有顧憚矣。近來則未見其如此矣。予曰。予所謂成效者。政謂此也。而此則無可望矣。熤曰。古者銓郞權重。故以陞遷謂之避權。不以自書爲嫌。聖敎中抑躁進三字。誠至當矣。必須一番大更張。此弊可矯矣。命善曰。雖以玉堂言之。未錄之前。豈有厭避之人。而一參錄之後。自初牌而已違傲矣。予曰。古之銓郞。豈若近來銓郞之以一都目爲準限乎。福源曰。徐鼎修李時秀。皆經三都目矣。予曰。其時皆因事未陞。承旨當知之矣。承旨李時秀曰。臣與徐鼎修皆於庚子五月。除拜銓郞。當都目則同參。庚子十二月都目時。臣奉命嶺南而歸。因引嫌不參都政。徐鼎修文山萬戶補外。臣則延署察訪補外。辛丑六月都目時。則臣因事被罪矣。予曰。果皆因事未陞矣。如兪彥鎬沈豊之皆經一都目。卽陞應敎矣。大抵銓郞。古則或至五六人之多。近來則每以兩人爲例。有若互對者然。凡事毋令偏重而已可矣。互對豈不可怪乎。至於都目之時。殆若注書尙瑞院官員之例。誠極無義矣。命善曰。今則銓郞只有徐龍輔一人。更爲通擬。然後可以次次陞付矣。予曰。近來通淸。銓郞獨自主張。甚或只書通淸之末副望。空其首望。使判堂書之云矣。兵曹判書李命植曰。雖通淸望。不得爲自書。以當通之人。言於判書。而判書呼之矣。予曰。如此而若捧現告。則輒以判書當之。豈可成說乎。吏曹判書李性源曰。應敎旣有通擬之命。而兩司亞長。亦當有一番經稟定式矣。予曰。兩司亞長。亦當通擬乎。命善曰。雖非銓郞應敎已行之人。元無亞長更通之規。況銓郞陞品者。又與他有別。兩司亞長。則應敎後自當循例擬望。何必定式乎。予曰。似然矣。予曰。日前動駕時。兵判善爲馳馬。可知筋力之尙好矣。命植曰。伊日馳馬。急於陣前馳進而然矣。見今賤疾彌若。虛縻是職。實爲惶悶矣。予曰。擧動時捕將。以亞將中兼察。曾無是例。亦當有一番定式矣。命植曰。其時留陣。無將臣曾經者。只有李漢昌一人。故不得已以此單擧仰請矣。予曰。將臣則果有單擧草記之例。而亞將則曾無是例。請諸將臣之意何如。副司直李柱國曰。時無實職之亞將兼察捕將。曾未見之矣。命善曰。揆以事體。似甚如何矣。予曰。 李漢昌曾通將望。故先於金相玉乎。副司直李敬懋曰。然矣。華鎭曰。今朔乃是時御所及慶煕宮奉審當月。而寒節已廟屆。有難修改。待明春擧行何如。予曰。依此爲之也。命植曰。前日次對時。以梗栍事。有詳考年條後仰奏之敎。蓋永肅門梗栍。自丁酉八月加設。故書樓次知出給。則每更受置南所。不爲直納於書房色云矣。予曰。此後置之書房色也。尙淳曰。酺祭獻官。有指一稟處之敎。故問議大臣。敢此仰奏矣。予曰。外邑祈兩祭。何以爲之乎。尙淳曰。五禮儀。外邑則只有山川祭。祈雨祭無別錄者矣。予曰。各以其邑守令。差定獻官乎。尙淳曰。只 社稷祭。以其邑官差出矣。命善曰。其在重其祀之道。監司事當親往矣。予曰。監司爲獻官者。是何道也。尙淳曰。慶尙全羅洪忠平安道。則監司皆爲獻官。而其外四道。皆以守令差出獻官矣。予曰。祭禮固當指一擧行。而道各不同。誠如何矣。華鎭曰。臣曾在嶺營時。進往慶州。說設行酺祭。而監司如或有故。則以中央邑差出獻官。以爲設行矣。熤曰。各道皆以監司爲獻官。則亦恐爲弊矣。予曰。然則各道皆以中央邑地方官。使之擧行好矣。性源曰。向者平山兼官。以白川郡守金安默現告。削職矣。追聞海營營吏私通備局者。則金川郡守成雲柱以伊時兼官。至於引義呈遞云。令道臣更爲指名現告。恐宜矣。予曰。其時使問于前府使柳孝源。使之指名現告。更爲詳問于柳孝源。以草記爲之可也。柳孝源當初若果誤告。則當不免誤告之罪矣。命善曰。聖敎宜矣。予曰。御將功名壯矣。以時任承旨除拜將任者。古亦罕有矣。命善曰。果然矣。柱國曰。訓局中旬木八十同。以御營廳貸用事。曾有下敎。而臣營遺在木。六百餘同。其中新木之可用者。不過百餘同。今若移送八十同。則餘者無幾。故敢達矣。予曰。何以則爲好也。命善曰。御營若難全當。則與禁營分半移送。似好矣。敬懋曰。臣營木遺在亦極少。勢難移劃矣。華鎭曰。若以錢移送戶曹。則臣當以八十同木移送矣。予曰。自本道以錢上送。則亦似無妨矣。判尹徐有隣曰。向日發關時。以罔夜上送之意。已爲申飭。匪久當上來矣。柱國曰。自臣營實難獨當。與戶曹折半區劃。則或可擔當矣。予曰。卿營所用。雖曰凋殘。旣有下敎。盡數擔當也。予曰。禁御兩營中旬。何當設行乎。柱國曰。有下敎。然後可以擧行矣。命善曰。待明年爲之無妨矣。予曰。兵曹亦當與禁御兩營同時設行乎。命善曰。然矣。予曰。戶曹所儲木。可當一番觀武才乎。華鎭曰。布木猶可進排。而錢則極艱矣。予曰。兼料米亦可分排乎。華鎭曰。若過千石。實無變通之道矣。命善曰。抄見數十年試取。則鄭汝稷在訓將時。取九百人。而此爲最多等。今番則以勿過二百之數。言及訓將矣。予曰。一人兼料爲幾斗乎。命善曰。三斗矣。予曰。取九百時。爲幾石乎。命善曰。幾至二千石矣。予曰。己亥年則何以最少乎。命善曰。嚴禁弄奸故矣。予曰。試射五分則兼司僕。六分則給馬帖乎。柱國曰。然矣。華鎭曰。今則馬帖。皆以木疋代給矣。予曰。此是洪奉朝賀變通之事矣。命善曰。然矣。予曰。親臨試射。亦有是例矣。命善曰。然矣。予曰。所謂十八技。皆如科場之文。若一失勢。則不得入格矣。命善曰。然矣。予曰。禁御兩營技藝。與訓局有異矣。柱國曰。然矣。予曰。總戎使何間當造朝乎。命善曰。聞今身病難强云矣。予曰。保還等事。誰果照管矣。命善曰。文簿往來則猶能檢察云矣。予曰。大司憲獨爲登筵乎。命善曰。諫院無一人進參者。誠可怪矣。予曰。旣非合啓時。而不爲推移入侍。至於請牌招。實爲怪訝矣。命善曰。誠過矣。